同鄰幾避暑景德
作者：韓維
朝代：宋

paragraphs: 脩廊環無端，華殿鳥斯革。
石鯨窺廣庭，金像飛半壁。
高槐十丈餘，凉葉散檐隙。
茲游得我所，烈日徒自赤。
體煩愜清潭，髪散謝危幘。
彷徉或持書，靜默方對奕。
惟時驕陽甚，燥氣裂金石。
城郭困風埃，田疇有憂色。
顧慚無用軀，獨此享嘉適。
舉頭望赤霄，安得片雲黑。
滂沱爲飛霖，一洗周八極。